U-I-160/94
Natisni
Opravilna št.:
U-I-160/94
Datum odločitve:
4. 7. 1996
Objavljeno:
OdlUS V, 112
ECLI:
ECLI:SI:USRS:1996:U.I.160.94
Akt:
Zakon o referendumu za ustanovitev občin (Ur. list RS, št. 5/94) (ZRUO), 3. odst. 12. čl.
Izrek:
Postopek za preizkus pobude za začetek postopka za oceno ustavnosti tretjega odstavka 12. člena Zakona o referendumu za ustanovitev občin se ustavi.
Evidenčni stavek:
Ustavno sodišče je ustavilo postopek za oceno ustavnosti zakona, ker je o spornem vprašanju posredno - preko ocene ustavnosti drugega zakona že odločilo, pri tem pa obravnavalo tudi razloge, ki jih navaja predlagatelj v svoji zahtevi.
Geslo:
Ponovno odločanje Ustavnega sodišča o isti zadevi.
Referendum za ustanovitev občin.
Pravna podlaga:
Ustava, 139. čl.
Zakon o Ustavnem sodišču (ZUstS), 6. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-105/94 z dne 20/5-1994 (OdlUS III,56) in U-I- 304/94 z dne 9/11-1995 (OdlUS IV,114).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Danijel Malenšek, Ljubljana
Datum vloge:
19. 3. 1994
Vrsta odločitve:
sklep
Vrsta rešitve:
ustavitev
Dokument:
US17929
Dokument v PDF obliki:
U-I-160-94.pdf
116 KB
Prenesite datoteko
U-I-160/94-4
4. julij 1996
S K L E P
Ustavno sodišče je v postopku za preizkus pobude Danijela Malenška iz Ljubljane na seji dne 4. julija 1996
s k l e n i l o:
Postopek za preizkus pobude za začetek postopka za oceno ustavnosti tretjega odstavka 12. člena Zakona o referendumu za ustanovitev občin (Uradni list RS, št. 5/94) se ustavi.
Obrazložitev
1. Pobudnik izpodbija določbo tretjega odstavka 12. člena Zakona o referendumu za ustanovitev občin (v nadaljevanju: ZRUO) zato, ker meni, da tako oblikovano referendumsko vprašanje, kot ga opredeljuje izpodbijana zakonska določba, ni zadostna podlaga za nedvoumno ugotavljanje dejanske volje ljudi. Navaja, da bo vsaka bodoča občina imela ime in le ob vprašanju, ki zajema tudi ime občine, bi bilo ljudem jasno, za kaj gre. Po njegovem mnenju take jasnosti ne zagotavlja navedba referendumskega območja. Predlaga, da Ustavno sodišče izpodbijano določbo razveljavi in naloži Državnemu zboru sprejem take določbe, da bo iz besedila referendumskega vprašanja nedvoumno razvidno tudi ime bodoče občine, ki bo morda ustanovljena na območju, na katerem se z referendumom ugotavlja volja ljudi.
2. Ustavno sodišče je enkrat že odločalo o ustavnosti iste zakonske določbe in z odločbo U-I-105/94 z dne 20.5.1994 (OdlUS III,56) ugotovilo, da ni v neskladju z Ustavo, ker v povezavi z določbami istega zakona in drugih predpisov ter aktov za izvedbo referenduma zagotavlja, da bo dosežen njegov namen, to je ugotoviti voljo prebivalcev na posameznih območjih, v kakšni in kateri bodoči občini želijo živeti.
3. Z odločbo št. U-I-304/94 z dne 9.11.1995 (OdlUS IV,114) je Ustavno sodišče odločilo, da v skladu s tretjim odstavkom 139. člena Ustave zakonodajalec lahko določi imena in sedeže novoustanovljenih občin le po prej izvedenem referendumu, s katerim je ugotovil voljo prebivalcev o imenu in sedežu občine. V obrazložitvi te odločbe je izrecno navedeno, da je treba povsod tam, kjer je sporno ime občine, o tem opraviti referendum, s katerim se ugotovi volja ljudi o tem vprašanju, Državni zbor pa mora nato - upoštevajoč rezultate glasovanja in zakonsko določene kriterije - morebitne neskladnosti v Zakonu o ustanovitvi občin ter o določitvi njihovih območij odpraviti najkasneje šest mesecev pred razpisom naslednjih lokalnih volitev.
4. Ustavno sodišče je naložilo zakonodajalcu tako uskladitev zakonodaje, da bo z zakonom mogoče določiti ime in sedež občine le po poprej opravljenem referendumu, s katerim se ugotovi volja prebivalcev. To pa nujno zahteva tudi jasno postavljeno referendumsko vprašanje o imenu nove občine.
5. Ker je bilo z odločitvijo v zadevi OdlUS IV,114 po vsebini že odločeno tudi o predlogu pobudnika, je Ustavno sodišče nadaljnji postopek v tej zadevi ustavilo. Kolikor zakonodajalec ne bo sledil odločitvi Ustavnega sodišča oziroma ustrezne zakonodaje ne bo sprejel do določenega roka, bo imel katerikoli upravičeni pobudnik možnost predlagati ponovno odločanje Ustavnega sodišča.
6. Ustavno sodišče je sprejelo ta sklep na podlagi 6. člena Zakona o Ustavnem sodišču (Uradni list RS, št. 15/94) v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik:
dr. Tone Jerovšek